Euroopa deklaratsioon digiõiguste ja -põhimõtete kohta digikümnendiks

Euroopa Parlament, nõukogu ja komisjon kuulutavad pidulikult välja järgmise ühisdeklaratsiooni digiõiguste ja -põhimõtete kohta digikümnendil

Preambul

Arvestades järgmist:

(1)Digipööre mõjutab inimelu kõiki aspekte. See pakub märkimisväärseid võimalusi elukvaliteedi parandamise, innovatsiooni, majanduskasvu ja kestlikkuse jaoks, kui samas toob see endaga kaasa uusi väljakutseid meie ühiskonna ja majanduse ülesehitusele, turvalisusele ja stabiilsusele. Digipöörde üha kiirenev tempo tähendab, et Euroopa Liidul (edaspidi „EL“) on aeg sõnastada, kuidas tema väärtusi ja põhiõigusi tuleks kübermaailmas rakendada.

(2)Parlament on mitmel korral kutsunud üles tagama, et liidu lähenemine digipöördele oleks igakülgselt kooskõlas põhiõigustega, näiteks andmekaitse ja diskrimineerimiskeeluga, ja selliste põhimõtetega nagu tehnoloogiline ja võrgu neutraalsus ning kaasamine . Samuti on parlament nõudnud kasutajate õiguste jõulisemat kaitset digikeskkonnas .

(3)Toetudes varasematele algatustele, nagu Tallinna deklaratsioon e-valitsuse kohta ja Berliini deklaratsioon digiühiskonna ja väärtuspõhise digivalitsuse kohta, esitas nõukogu Lissaboni deklaratsioonis „Eesmärgipärane digidemokraatia“ üleskutse luua selline digipöörde mudel, mis tugevdab digitaalse ühtse turu ümber koonduva digitaalse ökosüsteemi inimmõõdet. Ühtlasi kutsus nõukogu üles looma digipöörde mudeli, mis tagaks, et tehnoloogia aitab kliimameetmeid võtta ja keskkonda kaitsta.

(4)ELi arusaam digipöördest seab selle keskmesse inimesed, võimestab üksikisikuid ja toetab innovatiivseid ettevõtteid. Komisjon esitas hiljuti otsuse ettepaneku „Tee digikümnendisse“, mis sisaldab nelja tegevussuuna (digioskused, digitaristu ning ettevõtete ja avalike teenuste digiüleminek) konkreetseid digieesmärke, mis aitavad selle arusaama ellu viia. Liidu nägemuse kohaselt peaks meie ühiskonna ja majanduse digipööre hõlmama digitaalset suveräänsust, kaasamist, võrdsust, kestlikkust, vastupidavust, turvalisust, usaldust, elukvaliteedi parandamist ja inimeste õiguste ja püüdluste austamist ning aitama muuta liidu majanduse ja ühiskonna dünaamilisemaks, ressursitõhusamaks ja õiglasemaks.

(5)Deklaratsioon peaks selgitama ühiseid poliitilisi kavatsusi. Selles mitte üksnes ei meenutata digipöörde kontekstis kõige olulisemaid õigusi, vaid see peaks kujunema ettevõtjate ja muude asjaomaste isikute jaoks etaloniks, millest lähtudes arendada ja võtta kasutusele uusi tehnoloogiaid. Deklaratsioon peaks andma suuna kätte ka poliitikakujundajatele, kes peavad aru selle üle, kuidas nemad näevad digipööret järgmistes aspektides: inimeste seadmine digipöörde keskmesse, solidaarsus ja kaasamine kui põhialused, valikuvabaduse olulisuse ülekordamine, digitaalses avalikus ruumis osalemine, ohutus, turvalisus ja võimestamine ning kestlikkus.

(6)Veelgi tuleks tugevdada demokraatlikku järelevalvet digiühiskonna ja -majanduse üle, pidades sealjuures igati kinni õigusriigi põhimõtetest, toimivast kohtusüsteemist ja õiguskaitsest. Käesolev deklaratsioon ei mõjuta juriidiliste õiguste kasutamise seaduslikke piire, et viia need kooskõlla muude õiguste kasutamisega, ega avalikes huvides olevaid vajalikke ja proportsionaalseid piiranguid. Liit peaks tutvustama deklaratsiooni oma suhetes teiste rahvusvaheliste organisatsioonide ja kolmandate riikidega, et need põhimõtted inspireeriksid ka meie rahvusvahelisi partnereid kujundama digipööret sellises suunas, et selle keskmes oleksid kogu maailmas inimesed ja nende inimõigused.

(7)Deklaratsioon põhineb eeskätt ELi esmasel õigusel, eelkõige Euroopa Liidu lepingul, Euroopa Liidu toimimise lepingul, ELi põhiõiguste hartal ja Euroopa Liidu Kohtu praktikal, aga ka teisestel õigusaktidel. Samuti tugineb deklaratsioon Euroopa sotsiaalõiguste sambale ja täiendab seda. Tegemist on deklaratiivse dokumendiga ja seega ei mõjuta ta iseenesest õigusnormide sisu ega nende kohaldamist.

(8)Digipõhimõtete propageerimine ja rakendamine on liidu ja liikmesriikide ühine poliitiline kohustus ja vastutus igaühe pädevuse piires ja täielikus kooskõlas liidu õigusega. Komisjon on teinud ettepaneku, et digikümnendi olukorra kohta parlamendile ja nõukogule esitatav aastaaruanne kataks ka digipõhimõtete seire.

Digiõiguste ja -põhimõtete deklaratsioon digikümnendiks

Meie eesmärk on edendada digipööret euroopalikul viisil, nii, et selle keskmes on inimene. See lähtub euroopalikest väärtustest ning toob kasu kõigile üksikisikutele ja ettevõtjatele.

Seepärast deklareerime järgmist:

I peatükk. Digipöörde inimkesksus

Euroopa Liidus on digipöörde keskmes inimesed. Tehnoloogia peaks teenima kõiki eurooplasi ja olema neile kasulik ning võimestama neid pürgima oma sihtide poole igati turvalises keskkonnas, kus austatakse nende põhiõigusi.